Stesen Sungai Buloh

Stesen keretapi Sungai Buloh adalah stesen keretapi yang terletak di Sungai Buloh, barat laut Kuala Lumpur.

Ia adalah stesen pertukaran, dimana satu bahagian menyediakan perkhidmatan KTM Komuter Laluan Pelabuhan Klang dan KTM ETS, dan satu bahagian lagi Laluan MRT Sungai Buloh-Kajang (SBK). Walau bagaimanapun, penumpang yang ingin menukar laluan perlu memperbaharui tiket kerana sistem tiket digunakan adalah berbeza untuk setiap laluan. Stesen bersepadu dibuka pada 16 Disember 2016 seiring dengan pembukaan fasa pertama Laluan MRT Sungai Buloh-Kajang.

Stesen ini kini merupakan termius utara Laluan MRT Sungai Buloh-Kajang. Apabila Laluan MRT Sungai Buloh-Serdang-Putrajaya (SSP) memulakan operasi, dijangka pada tahun 2021, stesen ini akan menjadi sebahagian daripada laluan SSP dan tidak lagi menjadi stesen laluan SBK kerana kedua-dua laluan akan berakhir di stesen MRT Kwasa Damansara.

Sejarah
Stesen keretapi Sungai Buloh dibuka pada 7 November 1892 apabila sebahagian laluan kereta api utama, KTM Laluan Pantai Barat diantara Persimpangan Batu dan Rawang dibuka.

Stesen ini menjalani pengubahsuaian dibawah Projek Landasan Elektrik Berkembar Lembah Klang yang menjadikan stesen ini sebahagian daripada perkhidmatan KTM Komuter bermula 14 Ogos 1995. Laluan ETS mula berkhidmat di stesen ini pada tahun 2012 sejajar dengan perasmian ETS Transit (kini ETS Silver). Stesen ini pada asalnya terletak dibawah Laluan Rawang-Seremban sehingga tahun 2016 apabila rombakan perkhidmatan KTM Komuter menukar perkhidmatan di stesen ini ke Laluan Pelabuhan Klang dengan kereta api berkhidmat diantara Tanjung Malim dan Pel. Klang.

Laluan MRT Sungai Buloh-Kajang (SBK) pula mula berkhidmat di stesen ini pada 16 Disember 2016 seiring dengan perasmian fasa pertama laluan ini. Sebuah stesen baharu dibina di atas stesen KTM sedia ada bagi menghubungkan platform MRT aras tinggi dan platform KTM atas tanah. MRT Laluan Sungai Buloh–Serdang–Putrajaya (SSP) akan menggantikan perkhidmatan MRT Laluan SBK apabila fasa pertama laluan SSP dirasmikan pada Julai 2021.

Ciri-ciri stesen

Lokasi 
Stesen ini terletak di sepanjang  Jalan Kuala Selangor berhampiran persimpangan  Jalan Kuala Selangor —  Jalan Sungai Buloh di Sungai Buloh, Selangor. Persimpangan Sungai Buloh  Lebuhraya Utara-Selatan terletak kira-kira 400m tenggara stesen. Juga terletak berhampiran stesen adalah Kem TDM Sungai Buloh, sekolah swasta ELC International, Masjid Jamek Sungai Buloh, SJK (T) Saraswathy, Sierramas West Clubhouse dan taman perumahan Sierramas West.

Pelan stesen 

Stesen ini adalah stesen bertingkat dengan empat tingkat: aras platform MRT, aras legar MRT, aras legar umum, dan aras tanah (platform KTM terletak di aras ini). Stesen ini mempunyai satu platform tengah di atas aras legar MRT untuk perkhidmatan Laluan Sungai Buloh-Kajang dan dua platform sisi di bawah aras legar umum untuk perkhidmatan Keretapi Tanah Melayu. Terdapat kemudahan bagi Orang Kurang Upaya (OKU) seperti tanjakan, blok sentuh di lantai, tandas mesra OKU, butang lif rendah untuk pengguna kerusi roda, braille di butang lif dan kaunter rendah untuk pengguna kerusi roda. Selain itu, terdapat sebuah bagunan parkir kereta bertingkat (MSPR) yang menempatkan 1,236 petak parkir kereta dan 258 petak parkir motosikal.

Bagi penumpang yang ingin menukar laluan di stesen ini perlu membeli tiket baharu di stesen ini. Hal ini demikian kerana KTM dan MRT menggunakan sistem tiket yang berlainan kerana dioperasikan oleh dua syarikat berbeza.

Perkhidmatan Bas 
Bas RapidKL laluan T100, T101, T102,  dan T105 bermula dan berkhidmat di Pintu A stesen ini. Bas utama Selangor Omnibus laluan 100, 101, 107 dan KS02 berkhidmat di Pintu B stesen ini.

Pintu stesen 

Secara keseluruhannya, Stesen Sungai Buloh mempunyai dua pintu masuk dan keluar utama dan masing-masing terletak di aras tanah. Kedudukan Pintu A merupakan pintu utama stesen yang terletak di Jalan Stesen of Jalan Kusta, di utara stesen. Pintu B pula terletak di selatan stesen, menghala ke Jalan Kuala Selangor (Jalan Persekutuan 54), menghubungkan antara dua hala jalan tersebut. Pintu A mempunyai kemudahan asas seperti tangga dan tangga gerak (eskalator) serta lif yang sesuai untuk pengguna orang kurang upaya manakala Pintu B hanya disediakan tangga sahaja. Perkhidmatan bas tempatan-ulang alik  Rapid KL laluan T100, T101, T102, dan T105 beroperasi sepenuhnya di Pintu A sahaja. Manakala bas Selangor Omnibus laluan  100, 101, 107, dan KS02 berkhidmat di pintu B sahaja.

Rujukan

Petikan

Bibilografi

Pautan Luar 
 Laman web rasmi KTMB
 MRT Sungai Buloh
 Laman web rasmi KTM ETS

Laluan Pelabuhan Klang
Laluan Putrajaya
Stesen RapidKL
Sungai Buloh